KULUTTAJAT - KONSUMENTERNA RY

Oikeusministeriö					OM 16/41/2005
							OM040:00/2005
kirjaamo.om@om.fi					12.5.2006

Lausuntopyyntönne 21.3.2006

EHDOTUS LAIKSI RYHMÄKANTEESTA

Kuluttajat-Konsumenterna ry:n lausunto: 

Yhdistys kannattaa Kuluttajaviraston esittämiä näkökantoja ryhmäkanteesta.

Ryhmäkannemenettely toisi merkittävän lisän nykyiseen kuluttajansuojajärjestelmään, joka on yksittäisen kuluttajan näkökulmasta usein melko voimaton. Erityisesti heikot kuluttajaryhmät jäävät helposti ilman mitään kuluttajansuojaa, koska järjestelmä edellyttää kuluttajalta tietynlaista tieto- ja taitotasoa sekä ennen kaikkea aktiivisuutta. Tosiasiassa vain pieni osa kuluttajista valittaa kuluttajavalituslautakuntaan ja vielä pienempi osa vie asian lopulta oikeuteen. Kuluriski sekä käsittelyn hitaus ovat omiaan vähentämään halukkuutta perätä kuluttajansuojaa oikeusteitse. Näin on etenkin asioissa, joissa rahallinen intressi ei ole järin suuri. Kuluttaja-asiamiehellä ei ole myöskään mahdollisuutta avustaa jokaista oikeusloukkauksen kokenutta kuluttajaa oikeudenkäynnissä. Lisäksi tuomioistuimen päätös sitoo vain jutun asianosaisia eikä elinkeinonharjoittaja välttämättä suostu noudattamaan ennakkopäätöstä muiden vastaavien tapausten osalta.

Ryhmäkannemenettely edellyttäisi sekin jonkinlaista aktiivisuutta kuluttajalta, koska tämän tulisi ilmoittautua ryhmään. Silti prosessi jäisi muilta osin täysin kuluttaja-asiamiehen hoidettavaksi. Tämä edistäisi osaltaan kuluttajien välistä tasa-arvoa, koska tiedoiltaan ja taidoiltaan heikommassa asemassa olevilla kuluttajilla olisi aiempaa paremmat mahdollisuudet saada hyvitystä kokemastaan oikeusloukkauksesta. Onhan kuluttaja-asiamiehellä valveutunuttakin kuluttajaa parempi tietämys kuluttaja-asioista ja siten realistisemmat mahdollisuudet onnistua oikeusprosessissa. Itse ilmoittautumisvelvollisuus ryhmään ei vaatisi kuluttajalta suhteettomia ponnisteluita, kunhan vain asian vireilletulosta ilmoitettaisiin tarpeeksi tehokkaasti. 

Koska menettely olisi viranomaisaloitteinen ja perustuisi kuluttaja-asiamiehen harkintaan, turhien tai vahingoittamistarkoituksessa aloitettujen oikeusprosessien riski olisi melko olematon. Itse asiassa ryhmäkanteella voisi olla kilpailua tervehdyttävä vaikutus, koska epätarkoituksenmukaisesti toimivien yritysten joutuminen vastuuseen teoistaan korjaisi markkinoiden vääristymiä ja kasvattaisi siten kuluttajien luottamusta niiden toimintaan. Onnistuessaan se vähentäisi tarvetta oikeudenkäynteihin ja lisäisi osaltaan sovintojen mahdollisuutta. Samoihin tai samankaltaisiin oikeustosiseikkoihin perustuvien vaatimusten käsitteleminen yhdessä ja samassa oikeuskäsittelyssä olisi myös prosessiekonomisesti tarkoituksenmukaista. 

Kuluttajat-Konsumenterna ry kannattaa ryhmäkanteen käyttöönottoa. 

Kuluttajat-Konsumenterna ry

_________________________		________________________________
Maili Mustonen			Kaisa Pannimaa-Pätsi
puheenjohtaja 				toiminnanjohtaja

Kasöörinkatu 3 B, 00520 Helsinki +358 09 8775  0120, info@kuluttajat-konsumenterna.fi, www.kuluttajat-konsumenterna.fi